Sonos: Danskerne må vente på Google Assistant

LAS VEGAS: Sonos inviterede onsdag iNPUT til en længere snak med firmaets globale marketingsdirektør, Dane Estes, på et værelse på Mirage Hotel i Las Vegas. Der blev snakket om både IKEA-samarbejde, fremtiden for Sonos og ikke mindst en demonstration af Google Assistant på Sonos Beam. Den digitale assistent har været længe ventet og den gode nyhed er, at den næsten er klar til at flytte ind på Sonos Beam og Sonos One-højttalerne. Den mindre gode nyhed er, at vi danskere ikke får lov at lege med i første omgang.

America first …

Dane Estes fra Sonos (foto: LinkedIn)

Ifølge Dane Estes vil Google Assistant-integrationen nemlig først blive rullet ud i USA, hvor den skal fungere i en prøveperiode, hvor alle eventuelle fejl luges ud.

Først når Sonos føler sig klar, vil assistenten blive tilgængelig i andre lande, heriblandt Danmark.

Dane Estes vil naturligvis ikke sætte en tidshorisont på den danske lancering, men mit indtryk er, at det ikke kommer til at ske på denne side af foråret. Nok nærmere midt-sommer – eller senere. Jeg håber, jeg tager fejl.

Fungerer eminent

Til gengæld oplevede jeg en demo, der fungerede mildest talt eminent. Selv muligheden for fortsatte samtaler virkede uden vrøvl på beta-softwaren. Oplevelsen virkede meget lig den man får, når man bruger en Google Home. Og selvom Sonos er blevet nødt til at undlade enkelte Google Assistant-funktioner, så virker al kernefunktionaliteten, fortæller Estes.

Estes fortalte også, at man ikke kan installere både Alexa og Google Assistant på samme højttaler. Til gengæld kan man snildt køre med hver sin digitale assistent på hver sin højttaler i samme rum. Og er man ejer af en af de ældre højttalere uden mikrofon, kan man opnå samme funktionalitet ved at tilslutte en Google Home-højttaler.

IKEA og alt det andet …

Som nævnt fik vi også en snak med Estes om IKEA-samarbejdet, udendørshøjttalere (ja, de kommer til februar) og fremtiden for Sonos generelt. De emner skriver vi om i en seperat artikel på et senere tidspunkt.

﻿Den årlige elektronikmesse CES finder i år sted mellem den 8. januar og 11. januar i Las Vegas, USA. Det er verdens største messe af sin art. iNPUT er naturligvis tilstede ved messen og vil rapportere hjem løbende. Vil du have friske nyheder fra CES direkte i dit nyhedsfeed, så giv os et Like på vores Facebookside.

Sonos: Danskerne må vente på Google Assistant